જીલ્લા ફૂડ એન્ડ ડ્રગ્સ વિભાગને બાતમી મળી હતી કે વિસનગરમાં પાલડી ત્રણ રસ્તા પાસે, માટેલ હોટલ સામે આવેલ ડી.જે.ઈન્ડસ્ટ્રીયલ એસ્ટેટના ગજાનંદ ગ્રેઈન માર્કેટના બે ગોડાઉન ધરાવતા અને દગાલા વિષ્ણુનગર સોસાયટીમાં રહેતા રમેશભાઈ મુરલીધર મહેશ્વરી(શાહ) બનાવટી ઘી બનાવી, તેનુ પેકીંગ કરી વેચાણ કરી રહ્યા છે. ફૂડ એન્ડ ડ્રગ્સ વિભાગના અધિકારીઓ છેલ્લા ત્રણ દિવસથી આ ગોડાઉન ઉપર નજર રાખી રહ્યા હતા. ત્યારે તા.૨૮-૮-૨૦૧૮ ના રોજ ફૂડ એન્ડ ડ્રગ્સના જીલ્લા અધિકારી કે.આર.પટેલ, વી.જે.ચૌધરી સહીતની ટીમે રેડ કરી હતી. ઘી બનાવી મોટા પ્રમાણમાં વેચવામાં આવતુ હતુ ત્યારે ધંધાનુ નામ કે બોર્ડ નહી હોવાથી ફૂડ એન્ડ ડ્રગ્સના અધિકારીઓને વૉચ ગોઠવવી પડી હતી. ગોડાઉનમાં રેડ કરતા ફૂડ એન્ડ ડ્રગ્સના અધિકારીઓ ચોકી ઉઠ્યા હતા. ગોડાઉનમાં બનાવટી ઘી બનાવવાની સામગ્રી જેવી કે ઘી બનાવવાનો તાવડો, ઓઈલ ભરવાની ટાંકી, ગેસ સીલીંડર, સઘડી વિગેરે મળી આવ્યુ હતુ. ગોડાઉનમાંથી અલગ અલગ બ્રાન્ડના તેલના ડબ્બા પણ મોટા જથ્થામાં હતા. નવાઈની વાત છેકે મોટાભાગના ડબ્બાના સીલ તુટેલા હતા. જેમાં બ્રાન્ડેડ કંપનીના ડબ્બા લાવી સીલ તોડી ભેળસેળ કરવામાં આવતુ હોવાની પણ શંકા સેવાઈ રહી છે.